Document ID: /roh_data/filtered/fineweb-2-filterrobots_roh.jsonl.gz/2583

La procedura saja averta ed i valia la presumziun d’innocenza. Ins saja vid persequitar ulteriuras perscrutaziuns ed examinaziuns dad autras autoritads ed organs, ha Fedpol scrit. I na saja betg pussibel da dir quant ditg che la procedura vegnia a durar. Quai dependia da quai ch'ins chattia en las retschertgas dad uss. Tut tenor resultats possia perfin durar onns enfin ina decisiun definitiva e valaivla.
Cussegl federal ha incumbensà Fedpol
La fin da favrer aveva il Cussegl federal dà a Fedpol l’incumbensa d'investigar en connex cun las irregularitads tar la AutoDaPosta SA. L'Uffizi federal da traffic aveva constatà tar ina revisiun che l'AutoDaPosta SA aveva dapi il 2007 fatg gudogns en il traffic public regiunal subvenziunà e scrit enturn quels gudogns en auters champs, tranter il 2007 ed il 2015. Per quels onns sto l'AutoDaPosta SA pajar enavos radund 78 milliuns francs.
RR novitads 12:00